section_heading: Opis
paragraph_text: Zgrada starog Doma zdravlja nalazi se u središnjem dijelu naselja Dugo Selo. To je slobodnostojeća jednokatnica pravokutne tlocrtne osnove sagrađena krajem 19. stoljeća. Građena je od opeke i kamena te je zaključena četverostrešnim krovištem s pokrovom od biber crijepa. Svojim glavnim južnim pročeljem orijentirana je na zelenu površinu kojom dominiraju stabla kestena. Primjer je reprezentativne gradske arhitekture javne namjene koja očituje stilske karakteristike kasnog historicizma te ima kulturno-povijesnu, arhitektonsku i ambijentalnu vrijednost.